<classify> SERIKALI imetoa Sh bilioni 2.8 kwa ajili ya kujenga Shule ya Sekondari ya kwanza nchini ya watu wenye ulemavu.Akifunga Maadhimisho ya Kitaifa ya Wiki ya Viziwi Tanzania, Waziri wa Elimu, Sayansi na Teknolojia, Profesa Joyce Ndalichako alisema shule hiyo inajengwa mkoani Mbeya, itaanza mwakani na wanafunzi 600 wenye ulemavu.Katika kuhakikisha inakamilika mapema, Profesa Ndalichako aliagiza wasimamizi wa ujenzi wa Chuo Kikuu cha Sayansi na Teknolojia cha Mbeya MUST kuhakikisha shule hiyo inakamilika na mwakani wanafunzi wenye mahitaji maalumu wanaanza masomo.Akijibu risala ya Chama Cha Viziwi Tanzania waliotaka kuwe na lugha ya alama ya Tanzania isiyo na istihali tofauti, Waziri Ndalichako alisema kama mwakilishi wa serikali atahakikisha jambo hilo linafanyiwa kazi ili lugha ya alama itumike na kuwapa fursa sawa bila tofauti ya lahaja.Profesa Ndalichako alisema kuhusu sheria ya watu wenye ulemavu namba 9 ya mwaka 2010 ambayo ina upungufu, alihidi kuifanyia kazi kwa kuifikisha katika ngazi husika ili kuandaa mchakato wa kuifanyia marekebisho kuendana na matakwa ya sasa.Katika kuhakikisha viziwi wanapata elimu, alisema tayari serikali imeshafundisha walimu viziwi zaidi ya 752 kwa kusaidia kutoa elimu kwa watu hao wenye mahitaji maalumu katika kusikia.Pia alisema katika kipindi cha mwaka huu wa fedha, serikali imenunua vifaa kwa ajili ya viziwi vyenye thamani ya Sh bilioni 3.6 vikiwemo shimesikio 2,250 kwa ajili ya kuwasaidia kusikia vizuri.Alisema kuanzia Februari mwaka huu, serikali kupitia halmashauri zake iliamua kuwabaini na kuwapata 16,463. Awali, Naibu Waziri, Ofisi ya Waziri Mkuu Walemavu, Stella Ikupa alisema Ofisi ya Waziri Mkuu ipo katika hatua za mwisho kuandaa Mfuko wa Taifa wa Watu wenye Ulemavu nchini.Akisoma risala Mwalimu wa Lugha ya Alama, Chuo Kikuu cha Dar es Salaam UDSM, Malise Swella pamoja na mambo mengine, aliiomba serikali ivielekeze vituo vya televidheni kuwa na wakalimani.  <topic>: kitaifa 